《重寄》
宋代·刘跂

忆昨去国初，置传史所监。季也行泣随，往舍都城南。

沐我屡饭我，终此一日淹。明作分岭水，苦别心如惔。

遄归护孥重，却挂东川帆。停桡憩汴泗，揽辔趋霍灊。

间关又相对，共被栖穷檐。未毕十日欢，已复秣征骖。

猗嗟季行役，曷日弛负担。长怀芳草句，未读衣已沾。

先人门户事，驽力讵克堪。一朝奇祸发，炽甚烈火炎。

顽迷得忧辱，自取非谤谗。危巢风雨漂，菅蒯不足芟。

于时季来归，弃官不待占。收合败散馀，赖此守独严。

阖门数百指，一一恩意涵。辑睦乖迕情，牢不见隙纤。

聚粮非短毂，千里均属厌。囊书动高听，恩环赐东渐。

吾亲所奇贵，挺立故不凡。晚节就难冀，前非掩多惭。

正如已躄人，欻起蒙针砭。衰颜积霜雪，幸亦解羁衔。

昨从忧迫来，将复见安恬。西廊坐食菽，可以慰饥馋。

渐欲亲酒盏，颇思疏药奁。愿季爱玉体，豢我及西崦。

从今荷明时，欢乐百无嫌。酬恩无处所，香火供瞿聃。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。